বেহালার কাছে ২১৪ নম্বর রাজা রামমোহন সরণিতে কয়েক বিঘার একটি ফাঁকা জমি। সেই জমি পরিষ্কার করতে গিয়েই সামনে আসে রহস্য। আর সেই রহস্য নিয়ে রবিবার দিনভর নাটকের পর নাটকে জমে উঠল মহানগর। বেহালার হরিদেবপুরের চাঞ্চল্য ক্রমে নানা জল্পনার জন্ম দিল।
বাগান পরিষ্কারের সময়ে শ্রমিকেরা প্রথমে একটি প্লাস্টিকের ব্যাগ পান। সেই ব্যাগ খুলতেই বেরিয়ে আসে একটি প্যাকেট। বলা হয় সেটি সদ্যোজাতের দেহ। এর পর তল্লাশি করতেই আরও বেশ কয়েকটি ব্যাগ পাওয়া যায়। ব্যাগগুলি থেকে শেষ পর্যন্ত ১৪টি এরকম দেহ পাওয়া গিয়েছে বলে জানা যায়।
এই ঘটনা দুপুর একটা নাগাদ ঘটে। এর পরে পরেই এলাকার বিধায়ক তথা কলকাতার মেয়র শোভন চট্টোপাধ্যায় চলে আসেন ঘটনাস্থলে। চলে আসেন কলকাতার পুলিশ কমিশনার রাজীব কুমার। শুরু হয় জোর তদন্ত। গোটা এলাকা ঘিরে ফেলে সাদা উর্দিধারী কলকাতা পুলিশ। বিকেল সাড়ে পাঁচটা নাগাদ সাংবাদিক সম্মেলন করেন ডেপুটি কমিশনার নীলাঞ্জন বিশ্বাস।
তখনও পর্যন্ত পুলিশের বক্তব্য ছিল ১৪টি ভ্রুণ মিলিছে ওই জমিতে। চলছে তদন্ত। প্যাকেটগুলি নিয়ে যাওয়া হয়েছে ময়নাতদন্তের জন্য। পুলিশ জানায়, কিছু দেহ কয়েক দিনের মধ্যে ফেলা হয়েছে বলে মনে করা হয়েছে। আবার অনেকগুলি শিশুর কঙ্কালও বেরিয়ে পড়েছে। অর্থাৎ সেগুলি ফেলা হয়েছে অনেক দিন আগে। তদন্তে নেমে পুলিশ জানিয়েছে, এর মধ্যে বেশ কয়েকটি ভ্রুণও রয়েছে। ডেপুটি কমিশনার নীলাঞ্জন বিশ্বাস জানান— পুলিশের প্রাথমিক অনুমান। বলেন, ওই জমিটি টিনের পাঁচিলে ঘেরা। মাঝে মাঝে ফাঁকও রয়েছে। স্থানীয় নার্সিংহোমের অপকর্মও হয়ে থাকতে পারে এর আড়ালে।
এর ঘণ্টাখানেক কাটতে না কাটতেই বয়ান বদলে ফেলে পুলিশ। জানানো হয়, ওই প্যাকেটগুলিতে আদৌ কোনও ভ্রূণ বা শিশু দেহ মেলেনি। ছিল রক্ত মাখা চিকিৎসা বর্জ্য। গজ, তুলো ছাড়াও ছিল মেডিক্যাল আইস। বাঙ্গুর হাসপাতালে প্যাকেটগুলি খোলা হলে এমনটাই জানিয়েছেন চিকিৎসকরা।
ঘটনার শেষ এখানেই নয়। তুলো গজের ময়নাতদন্ত দরকার নেই বলে জানালেও পুলিশ বলে ফরেন্সিক বিশেষজ্ঞরা প্যাকেটগুলি খতিয়ে দেখবেন। আর সেই রিপোর্ট মেলে রাত ১১টা নাগাদ। আর তাতে বলা হয়, ওই ১৪টি প্যাকেটে ছিল ১৪টি শিশুদের ডায়াপার। সাংবাদিকদের ডায়াপারের কথা জানান ফরেনসিক বিভাগের কর্তা ওয়াসিম রেজা।
আর এখানেই তৈরি হয় নতুন প্রশ্ন। শিশুদের ডায়াপার ওই ভাবে প্যাকেট করে নির্জন এলাকায় ফেলা হল কেন? ওই সব ডায়াপারে রক্ত এল কোথা থেকে? পুলিশ ডায়াপারের প্যাকেট দেখে প্রথমে শিশু দেহ এবং পরে হত্যা করা ভ্রুণ বলে জানিয়ে দিল কীভাবে? চিকিৎসকরা যেটাকে তুলো, গজ, মেডিক্যাল আইস বলেছিলেন সেটাই ফরেন্সিক বিশেষজ্ঞরা ডায়াপার বললেন কী করে?
উত্তর মেলেনি রাত পর্যন্ত। আর তাই জল্পনার আগুনও নেভেনি। হরিদেবপুর কাণ্ডে বারবার প্রশাসনের বয়ান বদল নিয়ে সরব হয় রাজ্য বিজেপি। দলের রাজ্য সাধারণ সম্পাদক সায়ন্তন বসু বলেন, ‘‘যে কোনও কিছুকে লঘু করে দেখিয়ে মুখ বাঁচানোর চেষ্টা এই সরকারের বৈশিষ্ট্য। খাগড়াগড়কাণ্ড থেকে শিশু হত্যা সবই এক তৃণমূল কংগ্রেস সরকারের কাছে।’’
সব মিলিয়ে পুলিশের বয়ান বদল বেহালার হরিদেবপুর কাণ্ডে নতুন জল্পনা তৈরি করল।